Anna, mara ta' 62 sena u nanna ta' tnejn, tirrakkonta dwar is-sofferenza li għaddiet minnha meta sfat vittma ta' vjolenza domestika. B'emozzjoni u uġigħ li għadha ġġorr magħha sal-lum, Anna tirrakkonta kif wara li sfat armla ta' età żgħira, iltaqgħet ma' xi ħadd li miegħu għall-ewwel kollox beda sejjer sew, saħansitra anki bdew jgħixu flimkien. Wara biss ftit xhur, bdiet tara bidla kbira fil-partner tagħha. Bidla li wasslitha għal esperjenza qarsa ta' vjolenza domestika li affettwata kemm fiżikament kif ukoll mentalment. Hija tispjega kif darba waħda rat in-numru tal-helpline tal- YMCA fuq it-televiżjoni u ddeċidiet li ċċempel, u minnufih sabet l-għajnuna li tant kellha bżonn u li għadha tingħata sal-lum. Bħal Anna hemm mijiet ta' persuni oħrajn li għaddejjin minn esperjenzi simili u differenti ta' kull tip ta' abbuż. Minkejja li Anna għamlet użu mill-helpline tal-YMCA, hemm ħafna oħrajn li mhux biss jagħmlu kuntatt permezz tal-helpline iżda jirrikorru għall-YMCA minħabba li għal xi raġuni jew oħra jispiċċaw bla saqaf fuq rashom. Minbarra li l-YMCA tipprovdi l-għajnuna u sapport morali u psikoloġiku, tipprovdi wkoll shelter għal dawn il-persuni, iżda tant il-bżonn dejjem jiżdied aktar li waslu fi stat li ma jistgħux iżommu aktar nies minħabba problema ta' spazju. Għaldaqstant, għall-ewwel darba, għada 30 ta' Mejju, il-YMCA se tkun qed ittella' maratona ta' ġbir ta' fondi bit-tema ta' soliDARjetà , sabiex tkun tista' tkabbar Dar Niki Cassar u b'hekk ikollha aktar spazju biex tipprovdi l-għajnuna lil aktar vittmi. Għada, minn nofsinhar sa nofsillejl, b'xandira fuq l-istazzjonijiet lokali kollha, int tista' tkun parti minn din il-maratona. Int tista' turi soliDARjetà u tagħti sehmek permezz ta' donazzjoni billi ċċempel fuq: 51702068 – €15 51802007 – €25 51902073 – €50